מדוע מעמידים לדין את אורי בלאו? מי משכנע יותר ביחס לאיראן - האמריקאים או לשכת נתניהו? למה אין גרסה הפוכה ל"היפה והחנון"? 
 בפתח התוכנית "תיק תקשורת" טוען המנחה עמנואל רוזן כי במוקד העמדתו לדין של עיתונאי "הארץ" אורי בלאו לא עומד חופש העיתונות אלא "חופש הטיפשות", שבו לקו כל המעורבים. "חופש העיתונות הוא לא חופש ההפקרות", מסביר רוזן. לאחר מכן משוחח רוזן עם דובר צה"ל לשעבר אבי בניהו ועם עוזי בנזימן, העורך הראשי של אתר זה, על ההחלטה להעמיד לדין את בלאו. "אני חושב שמדובר ביום עצוב לעיתונות הישראלית", אומר בניהו. יחד עם זאת, בניהו אומר שהוא "מתקומם נגד הניסיונות של העיתונות לעשות שימוש לא ראוי במונח הקדוש בעיני שנקרא חופש העיתונות". בניהו ממשיל את העיתונות במקרה של בלאו לאדם שיורה לעצמו ברגל וזועק כי הוא פצוע. לדבריו, בלאו קיבל מסמכים שלא "הודלפו" אלא "נגנבו", אשר רובם המכריע "בליבת הסוד של מדינת ישראל". דובר צה"ל לשעבר מספר כיצד יצר קשר עם בלאו, שמע ממנו כי בידיו מסמך אחד בלבד וזה הושמד. כעבור שבועיים, כשהעיתונאי הגיש עוד מסמכים לצנזורה, שוב נעשתה פנייה אל בלאו ובעקבות חקירה נמצאו אצלו כמה עשרות מסמכים. "מסמכים כאלה", אומר בניהו, "[...] בבית שיכול להיות שיש בו איזה עובד זר או עובדת זרה שמנקים, [...] זה בעייתי מאוד". בניהו מבדיל בין כתבים שבידיהם מספר מועט של מסמכים לבין בלאו, שבידיו היו מסמכים רבים. עוד אומר בניהו כי מקרה דומה, שאירע בערוץ 2, הסתיים בכך שהמערכת החזירה את המסמכים ואלה נגרסו. בנזימן, לעומת זאת, מחזיק בדעה אחרת. ראשית הוא טוען כי הגדרת העברת המסמכים כ"גניבה" היא דמגוגיה. "זו הדלפה כמו כל הדלפה אחרת", הוא אומר. מעבר לכך, טוען בנזימן כי בלי קשר להתנהלותו של בלאו לאחר פרסום כתבותיו, "להעז להעמיד לדין פלילי עיתונאי שרק עשה את עבודתו זה לא נשמע וזה דבר מאוד חמור ומאוד מצער". לדברי בנזימן, על בלאו להיבחן בפרסומיו ובפעילותו כעיתונאי ובאלה, כך הוא טוען, "לא היה שום פגם". בנזימן מגדיר את התנהלות מערכת הביטחון והמשפט כ"סוג של נקמנות של הממסד". בהמשך הוא אומר כי "הניסיון של השלטון לחנך את אורי בלאו ובעיקר להפחיד את כולנו, את העיתונאים [...] הוא דבר מחפיר ומקומם". בהמשך התוכנית משוחח רוזן עם ברק רביד, הכתב המדיני של "הארץ"; עם טל שלו, הכתבת המדינית של "וואלה" ועם אטילה שומפלבי, הכתב המדיני של ynet - על הסיקור המבלבל של תוצאות השיחות בין מעצמות המערב ואיראן. בעוד האמריקאים הציגו בפני הכתבים התקדמות, הישראלים טענו לכישלון. "כל צד מציג את מה שנוח לו מבחינה טקטית", מסביר רביד. לדברי שומפלבי, "הישראלים עושים כאן שואו שמנוהל על ידי בנימין נתניהו". שלו מדגישה כי האמריקאים היו משכנעים יותר משום שהפגישו את הכתבים המדיניים עם אדם שמנהל בפועל את השיחות, ולא עם דובר האוחז בדף מסרים. לסיום מסביר ב. מיכאל מדוע התוכנית "היפה והחנון" הותירה אותו חסר מילים. התוכנית "תיק תקשורת" משודרת בערוץ 23 ובאתר הטלוויזיה החינוכית